सड़क परिवहन एवं राजमार्ग मंत्रालय
केंद्रीय मंत्री नितिन गडकरी ने एसटीपी  के अंतर्गत आवागमन और परिवहन से संबंधित स्टार्ट-अप उत्पादों का निरीक्षण किया
ऑटोमोबाइल उद्योग तेजी से बढ़ रहा है और देश में स्टार्ट-अप्स के लिए भारी संभावनाएं हैं: केंद्रीय मंत्री नितिन गडकरी
केंद्रीय सड़क परिवहन और राजमार्ग मंत्री श्री नितिन गडकरी ने आज कहा कि सिद्ध प्रौद्योगिकी, आर्थिक व्यवहार्यता, कच्चे माल की उपलब्धता और मार्केटिंग की मदद से ऑटोमोबाइल उद्योग में स्टार्ट-अप्स के लिए भारी संभावनाएं हैं। देश में इलेक्ट्रिक वाहनों का उपयोग लगातार बढ़ रहा है और पुणे में इन वाहनों का ट्रांसपोर्ट हब बनने की काबिलियत है।
श्री गडकरी ने आज विज्ञान और प्रौद्योगिकी पार्क, पुणे द्वारा आयोजित एक विशेष इंटरैक्टिव कार्यक्रम में परिवहन और आवागमन से संबंधित स्टार्ट-अप उत्पादों का निरीक्षण किया। श्री गडकरी ने एसटीपी  के अंतर्गत ग्रीन जूल्स नाम के स्टार्ट-अप का वर्चुअल उद्घाटन भी किया जो कृषि औद्योगिक कचरे को उपयोग लायक डीजल ईंधन में बदलता है।
इस अवसर पर बोलते हुए केंद्रीय मंत्री ने कहा कि इथेनॉल और अन्य जैव ईंधन के उपयोग के साथ ये नई तकनीक किफायती, प्रदूषण मुक्त है और आयात का विकल्प है। हमारे देश में ऑटोमोबाइल उद्योग तेजी से बढ़ रहा है। यहां लगभग सारे प्रतिष्ठित ब्रांड मौजूद हैं। सभी प्रमुख निर्माता भारत से अपने उत्पादों का निर्यात करना चाहते हैं। उन्होंने कहा कि इस उद्योग में अपार संभावनाएं हैं और ये देश में रोजगार के बड़े अवसर प्रदान कर सकता है।
उन्होंने आगे कहा कि अनुसंधान और स्थानीय जरूरतों के मुताबिक स्टार्ट-अप्स पर ध्यान देने की जरूरत है। उन्होंने इस नई तकनीक को लेकर विभिन्न सरकारी विभागों के साथ समन्वय, सहयोग और संचार की आवश्यकता पर भी जोर दिया। मंत्री महोदय ने आगे कहा कि हमें देश के विकास के लिए आयातों के व्यावहारिक विकल्पों और वैकल्पिक ईंधनों के बारे में सोचना होगा।
भारत सरकार के विज्ञान और प्रौद्योगिकी विभाग  में राष्ट्रीय विज्ञान और प्रौद्योगिकी उद्यमिता विकास बोर्ड  की प्रमुख और सलाहकार डॉ. अनीता गुप्ता ने कहा, "स्टार्ट-अप में उद्यमिता को शामिल करना डीएसटी के मुख्य उद्देश्यों में से एक है और हम आकांक्षी इनोवेटर्स के साथ मिलकर काम कर रहे हैं ताकि उन्हें उनकी परियोजनाओं को हकीकत बनता देखने में मदद कर सकें।"
साइंस एंड टेक्नोलॉजी पार्क के बोर्ड अध्यक्ष श्री दिलीप बैंड; सकल मीडिया समूह के अध्यक्ष और साइंस एंड टेक्नोलॉजी पार्क के बोर्ड उपाध्यक्ष श्री प्रताप पवार, एसटीपी  के महानिदेशक और सीईओ डॉ. राजेंद्र जगदाले और अन्य गणमान्य लोग भी इस मौके पर उपस्थित थे।
1986 में स्थापित साइटेक पार्क भारत सरकार के विज्ञान और प्रौद्योगिकी मंत्रालय द्वारा प्रवर्तित है। ये उद्योग - अनुसंधान - शैक्षिक समुदाय के बीच एक सेतु के रूप में कार्य करता है; ताकि विज्ञान एवं प्रौद्योगिकी नवाचारों और उद्यमिता को बढ़ावा दिया जा सके।
एसटीपी  उद्यमियों और स्टार्ट-अप्स को तमाम जरूरी सहायता और सेवाएं प्रदान करता है, जिसमें शामिल हैं -  आईपीआर में कोचिंग और परामर्श, प्रौद्योगिकी प्रबंधन, रणनीतिक योजना, कारोबार विकास, वित्तीय मॉडलिंग, अकाउंटिंग, एचआर आदि और  प्रोटोटाइप सुविधा, छोटे मैन्युफैक्चरिंग सेटअप, साझी आरएंडडी सुविधाएं, सह-कार्य स्थल जैसे फिजिकल इन्फ्रास्ट्रक्चर।
एसटीपी उद्यमिता में प्रशिक्षण कार्यक्रम भी आयोजित करता है, शुरुआती इनोवेटर्स को निर्वाह अनुदान प्रदान करता है, स्टार्टअप्स को प्रोटोटाइप अनुदान और सीड फंड प्रदान करता है; जिसे मुख्य रूप से डीएसटी द्वारा दिया जाता है और हाल ही में डीपीआईआईटी से प्राप्त किया गया है। अब तक 168 स्टार्ट-अप्स को साइटेक पार्क द्वारा मदद दी गई है; और विद्युत गतिशीलता, अपशिष्ट प्रसंस्करण, नवीकरणीय ऊर्जा, प्रदूषण नियंत्रण, स्वास्थ्य और निदान, शिक्षा, ऊर्जा कुशल उपकरणों, हरित निर्माण सामग्रियों आदि क्षेत्रों में तकरीबन 13 करोड़ रुपये  के साथ 81 स्टार्ट-अप्स को वित्त पोषित किया गया है।
इस कार्यक्रम में प्रदर्शित स्टार्ट-अप उत्पाद:
- कृषि औद्योगिक अपशिष्ट से ईंधन - ग्रीनजूल्स प्राइवेट लिमिटेड एंड मैन्युफैक्चरिंग प्लांट
- ईंधन और पेंट के लिए प्लास्टिक और थर्मोकॉल - जी. डी. एनवायर्नमेंटल प्राइवेट लिमिटेड
- इलेक्ट्रिक जिप्सी रेट्रोफिट किट - पिक्सी इलेक्ट्रिक कार्स प्राइवेट लिमिटेड
- आखिरी मील तक डिलीवरी के लिए इलेक्ट्रिक स्कूटर - अशनी मोटर्स प्रा. लि.
- इलेक्ट्रिक सोविंग इम्प्लीमेंट - रॉबोटिक्स एजटेक प्रा. लि.